Ashton-brug geopen na verskuiwingDie multi-miljoenrandse Ashton-boogbrug is Sondag amptelik ingehuldig nadat dit die vorige dag sowat 24 meter ver verskuif moes word na sy finale staanplek. Die boogbrug vervang die bestaande brug wat in die dertigerjare gebou is. Alan Winde, premier van die Wes-Kaap, en Daylin Mitchell, LUR vir vervoer en openbare werke, het die brug amptelik geopen. Die verskuiwing van die brug van R130 miljoen in die klein dorpie Ashton in die Wes-Kaap was die eerste van sy soort in Afrika. Daar is reeds meer as vyf jaar terug met die konstruksieproses begin. Ten einde probleme met verkeersvlei te verhoed is die nuwe brug langs die ou brug gebou. Na voltooiing is die nuwe brug gebruik as ’n tydelike oorgang oor die Kogmanskloofrivier, terwyl die bestaande brug gesloop is en die ondersteuning vir die nuwe brug voltooi is. Die brug van sowat 8 000 ton is Saterdag die sowat 24 meter geskuif deur gebruik te maak van ’n unieke sywaartse metode. Die nuwe boogbrug bestaan uit ’n kabelsteun-betondek wat 110 meter tussen steunpunte strek met boogribbe wat 22 meter bo die asfaltpadoppervlak uitsteek. Mitchell het gesê die doel van die projek is om verkeer- en voetgangersveiligheid te verbeter. Die ou brug het dikwels oorstroom en vloedskade opgedoen. Die brug is 113 m lank en is uit 100 ton staal en 600 kubieke meter beton gemaak.